Fairvest verwag nog stewige groei | Netwerk24
Deur JJ van Wyk 08 September 2016 10:03
Darren Wilder, uitvoerende hoof van Fairvest.Foto: Verskaf
Fairvest, een van die kleiner, maar snels groeiende rolspelers in die kleinhandel-eiendomssektor, is vol vertroue dat hy sy stewige resultate vir die boekjaar tot einde Junie in 2017 sal kan herhaal.
Darren Wilder, uitvoerende hoof, waag in ’n verklaring dat Fairvest weer verdelingsgroei van tussen 9% en 10% in 2017 kan behaal ondanks die swak ekonomiese toestande. Vanjaar het die verdeling met 10,29% tot R16,66 per aandeel gestyg.
Fairvest fokus op kleinhandelsentrums in buitestedelike en landelike gebiede sowel as gemeenskapsentrums wat die laer inkomstegroepe bedien in groeigebiede naby vervoernetwerke.
Wilder sê hy is tevrede dat sy maatskappy in 2016 in kernareas goeie resultate gelewer het:
* Die totale portefeulje groei met 41,4% tot R1,92 miljard;
* Netto batewaarde neem toe met 9,3% tot R201,60 per aandeel.
* Onbesette ruimte verminder van 4,4% tot 3,8% van die totale verhuurbare oppervlakte;
* Altesame 11,6% meer hernuwingsooreenkomste word met bestaande huurders gesluit,
* Vergelykbare geannualiseerde netto eiendomsinkomste styg met 10,5%;
* Die persentasie huurders wat behou word, neem van 81% tot 85,2% toe; en
* Die anker- en nasionale huurders in die portefeulje, is 77,6%.
Fairvest het in die boekjaar sewe eiendomme verkry – die Sibilo Shopping Centre in die Noord-Kaap, Middestad Sentrum en Mega Park in die Vrystaat, Parow Valley Spar in die Wes-Kaap en drie Boxer Stores in die Oos-Kaap. Hy het ook na die einde van die boekjaar die Macassar Shoprite verkry.
“Ons verwag ons huurders sal onder druk bly in ’n omgewing met lae ekonomiese groei en rentekoersdruk, en handelstoestande stram sal bly. Fairvest se huurders is in ’n laerisikoklas en met die verbeterde gehalte van ons portefeulje behoort ons sterk verdelingsgroei te handhaaf,” sê Wilder.
Meer oor: Kleinhandeleiendom
Capital Property behaal dubbelsyfergroei
Resilient keer 20,94% meer uit
Van Marokko tot Mosambiek - nou kan jy deel in die groei in Afrika-eiendom